# Eraztunen jauna: Boterearen eraztunak (2. denboraldia)

Eraztunen jauna: Boterearen eraztunak telesaileko bigarren denboraldia 2024ko abuztuaren 24an estreinatu zuen mundu osoan Prime Video streaming plataformak; urriaren 3rako pantailaratuak zituen bere zortzi atalak, 62 eta 76 minutu artekoak.
Erdialdeko Lurraldearen Bigarren Aroaren gertakari nagusiak kontatzen ditu telesailak: Boterearen eraztunak sortzeko prozesua, Sauron jaun ilunaren azpijokoak eta Mordor bere lurraldearen sorrera, Numenor erreinu insularraren historia, eta elfoen eta gizakien arteko azken aliantza.

## Ekoizpena

2019ko azaroan eskatu zuten telesailaren bigarren denboraldia egitea, 2022ko urrian hasi ziren filmatzen, eta 2023ko ekainean bukatu zuten filmaketa. Lehen denboraldiko seigarren eta zazpigarren atalak zuzendu zituen Charlotte Brändström zuzendariak bigarren denboraldiko lau atal zuzendu zituen; eta Sanaa Hamri eta Louise Hooper zuzendariek, bertze bina. Hala, bere zuzendari guztiak emakumeak izan ziren.

## 2. denboraldiko atalen laburpena

Oharra: Atal honek istorio osoa edo amaiera argitzen du.
| ZBK. | IZENBURUA | ZUZENDARIA | GIDOILARIA | ESTREINALDIA | IRAUP. | ADINA |
| 1 | Errege elfoak zeru azpian | Charlotte Brändström | Gennifer Hutchison | 2024ko abuztuaren 29a | 76 min. | 13+ |
| Lehen denboraldia baino lehenagoko gertaera bat kontatzen da bigarrenaren hasieran: Sauron jaun iluna orkoen aitzinera agertu da eta haien buru izan nahi duela adierazi; baina Adarrek ez du onartu eta hil egin du; itxuraz, baino ez, bere espirituak ihes egitea lortu baitu, bai eta gizaki baten itxura hartu ere: Halbrand. Gogoratzekoa denez, Halbrandek elfoei lagundu zien lehenbiziko hiru eraztunak forjatzen. Harik eta benetan nor zen jakin zuten arte. Gil-galad elfoen errege nagusiak uste du ez dutela eraztunak Sauronen aurka erabiltzea bertze aukerarik izanen. Elrond bere heraldoa ez dago batere ados eta horregatik lapurtu ditu eraztunak, Cirdan elfoari eramateko. Cirdan Erdialdeko Lurraldeko elforik zaharrena eta jakintsuena da eta hasiera batean badirudi Elrond-i lagunduko diola, baina gero ikusi du eraztunak benetan bikainak direla eta Gil-Galad eta Galadrielekin batera adostu du bakoitzak eraztun bana janztea. Halaxe erdietsi dute elfoen boterea lehengoratzea. Arrotza gutxika-gutxika bere memoria berreskuratzen ari da eta Nori iletsuarekin batera Rhûn lurraldeko bidean dago, baina galdu egin dira. Halbrand Mordorrera joan da eta Adarri erran dio Sauron itzuli dela -baina benetan bera Sauron dela aipatu gabe- eta bere burua proposatu du eraztunak egiten dituzten Eregion erresuma elfikora joateko. Adar orkoen bere armada prestatzen ari da Sauronen aurka jotzeko. |||||||
| 2 | Non izarrak arraroak baitira | Charlotte Brändström eta Louise Hooper | Jason Cahill | 2024ko abuztuaren 29a | 62 min. | 13+ |
| Patuaren Mendiko etengabeko erupzioak lurrikara eragin du Khazad-dûm ipotxen erreinuan, haien azpiegiturak suntsitu, kanpoko argiaren sarguneak estali eta uztak zimeldu dituena. Hala ere, krisialdi bete-betean egon arren, Durin III.a erregea eta haren semea, Durin IV.a printzea, ez dira adiskidetu. Irudipen batean, Galadrielek Celebrimborren heriotza ikusi du eta, horregatik, Gil-galad erregeari eskatu dio Eregionera joaten uzteko. Honek baietz erran dio, baldin eta hara joateko konpainia Elrondek gidatzen badu; eta azken hau Cirdanek konbentzitu du, erranez hobe dela lagunak gidatzea abandonatzea baino. Rhûn-en, azti ilun batek zaldizko talde bat bidali du Arrotza harrapatzera. Baina honek bere ametsetatik ezaguna zuen makulu bat aurkitu du eta harea ekaitz bat sortuz zaldizkoak handik bidaltzea lortu du. Ekaitzak, baina, Nori eta Poppy ere urrundu ditu. Eregionen, Sauron Halbrand bezala agertu da eta Celebrimborrekin mintzatu arte handik ez dela mugituko adierazi du. Celebrimborrek ez du berarekin hitz egin nahi, horixe hitz eman baitzion Galadrieli. Hala ere, Celebrimborrek ez daki Halbrand Sauron dela, eta azkenean hurbildu zaio. Orduan, Halbrandek ziria sartu dio Celebrimborri eta benetan Annatar dela "aitortu" dio, Oparien Jauna, ipotxentzako eta gizonentzako botere eraztunak egiten eta Eraztunen Jauna izaten lagunduko dion Valar-eko mandataria. |||||||
| 3 | Arranoa eta zetroa | Louise Hooper eta Charlotte Brändström | Helen Shang | 2024ko abuztuaren 29a | 66 min. | 13+ |
| Uste izatekoa zen Isildur Patuaren Mendiko erupzioan hil zela, baina Berek bere zaldiak armiarma erraldoien habia batean aurkitu du, bai eta ihes egiten lagundu ere. Pelargir kolonia numenortarrerako bidean, Isildurrek Estrid izeneko neska ezagutu du, sekretuan Adarren marka daramana. Gizaki basati batzuek erasotu diete eta zaldia lapurtu, baina Arondir elfoak salbatu ditu. Arondir arras penaturik dago Bronwyn bere maitearen heriotzagatik eta haren seme Theo kontsolatzen saiatu da, baina honek ez du elfoarekin deus jakin nahi. Isildurri Berek berreskuratzen lagundu nahi dio, baina hori egiten ari dela, izaki ezezagun batzuek bera eta gizaki basatiak harrapatu dituzte. Numenorren, Isildurren arreba Eärien-ek jakinarazi du Miriel erregina palantir bat (kristalezko bola bat) erabiltzen aritu dela. Mirielen kontrako jarrera nagusitzen hasi da, eta bere koroatzean arrano handi bat agertu denez, seinaletzat jo dute batzuek, eta Mirielen ordez Pharazôn koroatu dute. Celebrimborrek eta Annatarrek mithril gehiago eskatu diete ipotxei, boterearen eraztun gehiago sortu ahal izateko. Annatarrek sortzen dien mesfidantza gorabehera, azkenean, eskaturikoa eman diete. |||||||
| 4 | Antzinakoa | Louise Hooper eta Sanaa Hamri | Glenise Mullins | 2024ko irailaren 5a | 65 min. | 13+ |
| Elrond eta Galadriel Eregionera abiatu dira, elfoen konpainia txiki batekin, baina tximista batek (edo Sauronek) suntsituriko zubi bat iragaterik izan ez dutenez, bide zinez arriskutsuago bat hartu behar izan dute, erregeen hilerri den Tumuluen Muinoetatik pasatzen dena. Han konturatu dira elfoen erregeak Celebrimborri bidalitako mezularia ez zela bere helmugara ailegatu. Nori eta Poppyren bila ari dela, Arrotzak Tom Bonbadil izeneko gizon misteriotsu bat aurkitu du. Badirudi aztia dela eta Arrotzari erran dio bere ahalmenak erabiltzen ikasiko duela horretarako duina dela erakusten duelarik, eta abisua eman dio: Azti Ilunak eta Sauronek bat eginez gero ez da haiek gelditzeko modurik izanen. Bi neska iletsuek, berriz, iletsuen antzeko izaki batzuen herrixka bat aurkitu dute basamortuko arroila batean. "Sendoak" dira, iletsuen jatorri bera duten izaki txikiak, eta Nori eta Poppy babestu dituzte Azti Ilunak bidalitako zaldunengandik. Arondirrek jakin du Estrid gizaki basatia dela eta Adarren marka ezabatzen saiatu dela. Baina, harea mugikor batzuetan, Astridek Isildur eta Arondirren biziak salbatzen lagundu du, eta horrela berreskuratu du haien konfiantza. Hirurok elkarrekin aurre egin diete bi ents zuhaitz izakiri. Ents-ak haserre dira orkoek eta gizaki basatiek zuhaitz asko bota dituztelako. Arondirrek hitz eman die zuhaitzak babestuko dituela eta ents-ek preso hartu zituzten gizakiak askatu dituzte, haien artean Theo eta Hagen, Astriden senargaia. Tumuluetarren aurka borrokatu eta gero, elfoen konpainia txikikoek Adarren armada aurkitu dute, eta ikusi dute Eregionera ailegatzear dela. Galadrielek eraztuna eman dio Elrondi eta erran dio Lindonera itzultzeko, erregea abisatzera. Galadriel orkoen aurka borrokatu da, bera bakarrik, eta atxilotu dute. |||||||
| 5 | Harrizko aretoak | Louise Hooper eta Sanaa Hamri | Nicholas Adams | 2024ko irailaren 12a | 61 min. | 13+ |
| Durin III.ak boterearen eraztun berrietako bat erabili du ipotxen azpiegiturak berreraikitzeko eta Khazad-dûmera eguzki argia itzultzeko. Baina eraztunak erregearen gutizia eta diru-gosea piztu ditu. Hala, zerga berriak ezarri ditu eta leizeetan zulo gehiago egiteko agindu du. Disa printzesak gaizki ezezagun eta indartsu baten zantzuak aurkitu ditu meategiaren barrunbeetan, eta horren abisua eman dio Durin IV.ak bere aitari, baina honek ez dio kasurik egin. Hala ere, errege oinordetzaren ikurra itzuli dio semeari. Eregionen, Annatarrek jarraitu du bere engainu eta trikimailu mentalekin Celebrimborren burua nahasten, eta gizakientzako bederatzi eraztun egin ditzan bere jokabidea bideratzen. Durin gaztea Eregionera joan da eta Celebrimborri kontatu dizkio eraztunen inguruan eta Annatarren inguruan dituen kezkak. Bitartean, Annatar Celebrimborrez gaizki esaka aritu da Mirdaniarekin. Gero, Annatarrek Celebrimborri iradoki dio agian ipotxen eraztunak ekoizteko lanean desoreka sortu zuela Gil-galad erregeari gutunez gezurra erran izana. Azkenean, Celebrimborrek erabaki du bederatzi eraztun gehiago egitea. Numenorren, kargugabetu dituzte Miriel erreginarekiko leial izan diren guztiak, Elendil kapitaina barne. Pharazôn erregearen aginduz, bere seme Kemenek Mirielen aldekoen oroimen elizkizun bat zapuztu eta borroka bat eragin du. Liskarrean, Isildurren lagun Valandil Kemen hiltzekotan egon da, baina Elendilek gelditzeko agindu dio eta, orduan, Kemen izan da Valandil koldarki hil duena; gainera, Elendil preso hartzeko agindu du. Adarren orko armada Eregioneko mugetara ailegatu da. Horren berri eman dio Elrondek Gil-galad errege elfoari, Lindonen, eta eskatu dio bere soldaduak harantz bideratzeko. Baina honek erran dio ezetz, Sauronen tranpa bat dela uste baitu. Adarrek Galadrieli eskatu dio aliatuak izateko, bion etsai den Sauronen aurka elkarrekin aritzeko. |||||||
| 6 | Non dago bera? | Sanaa Hamri | Justin Doble | 2024ko irailaren 19a | 63 min. | 13+ |
| Celebrimbor gizakientzako eraztunak egiteko lanetan murgildurik dago oso; umore txarrez dago, eta gauzak ahazten ditu, bere trikimailu mentalen bidez Annatarrek jarraitzen baitu errementariaren burua nahasten. Celebrimbor laguntzailerik gabe utzi du eta bere gain hartu ditu Eregioneko administrazio lanak. Bere lehenbiziko esku-hartzean, soldadu baten gorpua erakutsi diote, larruazalean "Non dago bera?" idatzi diotena. Hiritik kanpo, Morgoth-en koroa erakutsi dio Adarrek Galadrieli. Adarren ustez, koroa horrekin eta elfoen hiru eraztunekin Sauron gainditzen ahal dute. Galadriel saiatu da Adar konbentzitzen Eregioni ez erasotzeko, horixe baita Sauronek nahi duena. Baina Adarrek ez dio kasurik egin, eta erasoari ekin dio. Celebrimbor ez da erasoaz jabetu, Annatarrek burua nahasi diolako guziz. Areago, Annatarrek gezurrezko mithrila eman dio Celebrimborri, lanean jarrai dezan. Numenorren, Elendil kapitaina epaitu dute, traizioa eta matxinada sustatzeagatik, eta heriotz zigorra ezarri diote: itsasertzeko leize batera botako dute, bertako munstro batek jan dezan. Mirielek, baina, Elendilen tokia hartu du, eta bera sartu da itsasoan. Aitzitik, munstroak ez du Miriel irentsi eta itsasoko erregin gisa laudatu dute. Tomek zuhaitz hilen baso zabal batera eraman du Arrotza, bere makulu magikoa izanen den adar zatia aukera dezan. Baina Arrotzak ikusi du Nori eta Poppy arrisku larrian direla, eta nahiago izan du haiek laguntzera joatea makulu bilaketan jarraitzea baino. Ipotxen erresuman, Durin printzeak aitari eskatu dio eraztuna behatzetik kentzeko, frogatzeko eraztunak ez duela bere jokabidea gidatzen, baina erregeak ez du halakorik egin. Orduan, Disa harri zulatzaileen lana oztopatzen hasi da, meategia gehiago zabal ez dezaten. |||||||
| 7 | Hiltzera kondenatuak | Charlotte Brändström | J. D. Payne, Patrick McKay eta Justin Doble | 2024ko irailaren 26a | 72 min. | 13+ |
| [Laburpena hemen idatzi] |||||||
| 8 | Itzala eta garra | Charlotte Brändström | J. D. Payne eta Patrick McKay | 2024ko urriaren 3a | 73 min. | 13+ |
| [Laburpena hemen idatzi] |||||||

## Erreferentziak

* ↑ (Ingelesez) Hibberd, James; Hibberd, James. (2022-10-03). «‘The Rings of Power’ Season 2 Starts Production in the U.K.» The Hollywood Reporter (Noiz kontsultatua: 2023-01-03).
* ↑ (Ingelesez) Andreeva, Nellie. (2022-12-14). «‘The Lord Of The Rings: The Rings Of Power’ Sets All-Female Directing Team, Reveals Episode Count For Season 2» Deadline (Noiz kontsultatua: 2023-02-13).

## Kanpo estekak

* Datuak: Q116483403